তথ্যবিবরণী নম্বর : ৩৫৯৪

**নারীর প্রতি বৈষম্য ও সহিংসতা দূর করতে হবে**

 **--তথ্যমন্ত্রী**

চট্টগ্রাম, ৫ আশ্বিন (২০ সেপ্টেম্বর) :

তথ্যমন্ত্রী ড. হাছান মাহ্‌মুদ বলেছেন, দেশকে এগিয়ে নিতে হলে নারীর প্রতি বৈষম্য ও সহিংসতা এবং শিশুর প্রতি নির্মমতা দূর করতে হবে। উন্নত বাংলাদেশ গড়তে শিশুদের মাঝে মেধা, দেশাত্মবোধ ও মূল্যবাধ জাগ্রত করতে হবে। তাহলেই শেখ হাসিনার হাত ধরে ২০২১ ও ২০৪১ সালের ভিশন নিয়ে বঙ্গবন্ধুর স্বপ্নের বাংলাদেশ গড়তে পারবো।

আজ বাংলাদেশ টেলিভিশন (বিটিভি) ও রাঙ্গুনিয়া উপজেলা প্রশাসনের যৌথ আয়োজনে শিশু ও নারী উন্নয়নে সচেতনতামূলক বহিরাঙ্গন অনুষ্ঠানে প্রধান অতিথির বক্তব্যে মন্ত্রী এসব কথা বলেন।

ড. হাছান বলেন, নারী উন্নয়নে বাংলাদেশ পৃথিবীর বিভিন্ন দেশ থেকে এগিয়ে আছে। এটা সম্ভব হয়েছে প্রধানমন্ত্রী শেখ হাসিনার দূরদৃষ্টিসম্পন্ন নেতৃত্বের ফলে। মাতৃ ও শিশু মৃত্যুর হার কমানোর ক্ষেত্রে সার্কভুক্ত দেশগুলোর মধ্যে বাংলাদেশ সবচেয়ে সফল উল্লেখ করেন তথ্যমন্ত্রী। তিনি আরো বলেন, বর্তমানে আমাদের দেশের মানুষের গড় আয়ু ৭৩ বছর।

উপজেলা সদরের শিশু মেলা মডেল স্কুল মাঠে উপজেলা নির্বাহী কর্মকর্তা মোঃ মাসুদুর রহমানের সভাপতিত্বে অনুষ্ঠানে বিশেষ অতিথি ছিলেন তথ্য মন্ত্রণালয়ের অতিরিক্ত সচিব আজহারুল হক ও বাংলাদেশ টেলিভিশনের মহাপরিচালক এস এম হারুন অর রশীদ।

#

আকরাম/ইসরাত/মোশারফ/সেলিম/২০১৯/২৩০০ ঘণ্টা

তথ্যবিবরণী নম্বর : ৩৫৯৩

**কৃষি বাংলাদেশের অর্থনীতির চালিকা শক্তি**

 **-- কৃষিমন্ত্রী**

ঢাকা, ৫ আশ্বিন (২০ সেপ্টেম্বর) :

কৃষিমন্ত্রী ড. মোঃ আব্দুর রাজ্জাক বলেছেন, কৃষিখাতে অবদানের স্বীকৃতি প্রদান কৃষি খাতের জন্য একটি ইতিবাচক দিক। বাংলাদেশের অর্থনীতির চালিকা শক্তি হলো কৃষি। কৃষির সাথে জড়িত ব্যক্তি ও প্রতিষ্ঠানকে সম্মাননা প্রদান অন্যদের অনুপ্রাণিত করবে, উৎসাহ যোগাবে।

আজ রাজধানীর হোটেল সোনারগাঁওয়ে আয়োজিত স্ট্যান্ডার্ড চার্টার্ড চ্যানেল আই এগ্রো অ্যাওয়ার্ড প্রদান অনুষ্ঠানে মন্ত্রী এসব কথা বলেন।

উল্লেখ্য, সারা দেশ থেকে আসা প্রায় দু’শ’ মনোনয়নের মধ্যে প্রাথমিক বাছাইয়ে ৭৭ জনের মধ্য থেকে চূড়ান্ত বিজয়ীদের তালিকা করা হয়। মোট আটটি ক্যাটেগরিতে পুরস্কার দেওয়া হয়।

অনুষ্ঠানে উপস্থিত ছিলেন চ্যানেল আই এর ব্যবস্থাপনা পরিচালক ফরিদুর রেজা সাগর ও শাইখ সিরাজ, স্ট্যান্ডার্ড চার্টার্ড ব্যাংকের সিইও নাসের এজাজ বিজয় ও হেড অভ্ কর্পোরেট অ্যাফেয়ার্স, ব্র্যান্ড অ্যান্ড মার্কেটিং বিটপী দাশ চৌধুরী এবং স্ট্যান্ডার্ড চাটার্ড-চ্যানেল আই এগ্রো অ্যাওয়ার্ড ২০১৯ এর প্রকল্প পরিচালক শহিদুল আলম সাচ্চু প্রমুখ।

#

গিয়াস/ইসরাত/মোশারফ/সেলিম/২০১৯/২২০০ ঘণ্টা

তথ্যবিবরণী নম্বর : ৩৫৯২

**শিশু-কিশোরদেরকে আগামী দিনের সৈনিক হিসেবে গড়ে তুলতে হবে**

 **-- মোস্তাফা জব্বার**

ঢাকা, ৫ আশ্বিন (২০ সেপ্টেম্বর) :

ডাক ও টেলিযোগাযোগ মন্ত্রী মোস্তাফা জব্বার বলেছেন, আগামী দিনগুলো ডিজিটাল শিল্প বিপ্লবের দিন। শিশু-কিশোরদেরকে আগামী দিনের ডিজিটাল বিপ্লবের উপযোগী সৈনিক হিসেবে গড়ে তুলতে শিক্ষক অভিভাবক-সহ সংশ্লিষ্ট সংগঠনসমূহকে আরো সচেষ্ট হতে হবে।

মন্ত্রী আজ ঢাকায় বাংলাদেশ শিশু একাডেমিতে খেলাঘর জাতীয় সম্মেলন ২০১৯ এর উদ্বোধন অনুষ্ঠানে প্রধান অতিথির বক্তৃতায় এসব কথা বলেন। ইমেরিটাস অধ্যাপক ড. আনিসুজ্জামান সম্মেলনের উদ্বোধন করেন।

মন্ত্রী স্বাধীনতার পূর্বে খেলাঘরের অসাম্প্রদায়িকতা বিরোধী ভূমিকা-সহ নানা ক্ষেত্রে এর ভূমিকা তুলে ধরে বলেন, খেলাঘরকে আবারো জাগ্রত হতে হবে। বঙ্গবন্ধু যে জাতিসত্তার জন্ম দিয়েছেন তা টিকিয়ে রাখতে আগামী দিনগুলোতেও খেলাঘরকে কাজ করতে হবে। তিনি ছেলে-মেয়েদের জন্য ডিজিটাল শিক্ষার প্রয়োজনীয়তার ওপর গুরুত্বারোপ করে বলেন, ডিজিটাল শিল্প বিপ্লবের চ্যালেঞ্জ মোকাবিলা করতে হলে ডিজিটাল শিক্ষা অপরিহার্য। বাংলাদেশের ছেলে-মেয়েরা খুবই মেধাবী। তাদের মেধা ডিজিটাল বিপ্লবের শক্তিশালী হাতিয়ার হতে পারে।

মোস্তাফা জব্বার বাংলাদেশের জাতীয় প্রবৃদ্ধি, শিক্ষার হার, নারী উন্নয়ন-সহ উন্নয়নের প্রতিটি সূচকে গত ১০ বছরের সফলতার চিত্র তুলে ধরে বলেন, প্রধানমন্ত্রী শেখ হাসিনার ডিজিটাল বাংলাদেশের ধারণা বিশ্বে এগিয়ে যাওয়ার দৃষ্টান্ত হিসেবে উঠে আসছে।

খেলাঘর জাতীয় কমিটির চেয়ারম্যান অধ্যাপক পান্না কায়সারের সভাপতিত্বে অনুষ্ঠানে ঢাকা বিশ্ববিদ্যালয়ের উপাচার্য ড. আখতারুজ্জামান এবং বরগুনার সাত বছরের শিশু মনিরা বক্তৃতা করেন।

পরে মন্ত্রীর নেতৃত্বে খেলাঘরের একটি শোভাযাত্রা বের হয়।

#

শেফায়েত/মাহমুদ/ইসরাত/মোশারফ/সেলিম/২০১৯/২০৩০ ঘণ্টা

তথ্যবিবরণী নম্বর : ৩৫৯১

**মাদক ও অনিয়মের বিরুদ্ধে অভিযান চলবে**

 **-- তথ্যমন্ত্রী**

চট্টগ্রাম, ৫ আশ্বিন (২০ সেপ্টেম্বর) :

 তথ্যমন্ত্রী ড. হাছান মাহ্‌মুদ বলেছেন, দেশে মাদক ও অনিয়মের বিরুদ্ধে অভিযান হচ্ছে। ঢাকায় অভিযান চলছে, চট্টগ্রামেও শুরু হবে। এটি অব্যাহত থাকবে। এক্ষেত্রে দল মত দেখা হচ্ছে না, কারণ অনিয়ম দেশকে পিছিয়ে দেয়।

 আজ বিকেলে থিয়েটার ইনস্টিটিউট চট্টগ্রাম (টিআইসি) মিলনায়তনে আন্তঃস্কুল জাতীয় টেলিভিশন বিতর্ক প্রতিযোগিতা উদ্বোধনকালে প্রধান অতিথির বক্তব্যে মন্ত্রী এসব কথা বলেন। বাংলাদেশ টেলিভিশন চট্টগ্রাম কেন্দ্র দেশের ৪৮টি বিদ্যালয়ের বিতর্ক দল নিয়ে এ অনুষ্ঠানের আয়োজন করে।

 মন্ত্রী বলেন, এ প্রতিযোগিতার মধ্য দিয়ে বিটিভি চট্টগ্রাম কেন্দ্র বড় কাজ হাতে নিয়েছে। তবে প্রতিযোগিতা যেন শুধু চট্টগ্রামে সীমাবদ্ধ না থাকে। তিনি বলেন, যুক্তিভিত্তিক সমাজ গঠন বিতর্ক ছাড়া সম্ভব নয়। স্কুল বিতর্ক প্রতিযোগিতা এক্ষেত্রে সহায়ক।

 মন্ত্রী বলেন, ‘আমি যখন বিশ্ববিদ্যালয়ে পড়তাম তখন দেশে একটি টেলিভিশন ছিল। সেখানে বিতর্ক ছিল প্রেসটিজিয়াস। আমার হলের পক্ষ থেকে সেই প্রতিযোগিতায় অংশ নিয়েছিলাম। এরপর অনেক বছর, দেড় দশক এটি বন্ধ ছিল। আমাকে প্রধানমন্ত্রী তথ্য মন্ত্রণালয়ের দায়িত্ব দেওয়ার পর আবার চালু করেছি।’

 বিটিভির মহাপরিচালক এস এম হারুন-অর-রশীদের সভাপতিত্বে অনুষ্ঠানে বিশেষ অতিথি ছিলেন সংসদ সদস্য ওয়াসিকা আয়েশা খান, তথ্য মন্ত্রণালয়ের অতিরিক্ত সচিব মোঃ আজহারুল হক ও মোঃ নুরুল করিম।

 আফরোজা চৌধুরী দিনার উপস্থাপনায় অনুষ্ঠানে স্বাগত বক্তব্য দেন বিটিভি চট্টগ্রাম কেন্দ্রের মহাব্যবস্থাপক নিতাই কুমার ভট্টাচার্য।

 জাতীয় সংগীতের মধ্য দিয়ে অনুষ্ঠান শুরুর পর ‘ধন ধান্য পুষ্পভরা’, ‘মাঠের সবুজ থেকে সূর্যের লাল, বাংলাদেশের বুক এতই বিশাল’, ‘লাল সবুজের বিজয় নিশান’ গানের সঙ্গে বর্ণিল নৃত্য পরিবেশন করেন বাংলাদেশ শিশু একাডেমির খুদে নৃত্যশিল্পীরা। ‘দৃষ্টি চট্টগ্রাম’ আয়োজনে সহযোগিতা করে।

#

আকরাম/মাহমুদ/মোশারফ/সেলিম/২০১৯/১৯০০ ঘণ্টা

তথ্যবিবরণী নম্বর : ৩৫৯০

**১২তম কমনওয়েলথ মহিলা বিষয়ক মন্ত্রীদের সম্মেলন**

**রোহিঙ্গাদের ফেরত পাঠাতে সহযোগিতার আহ্বান মহিলা ও শিশু বিষয়ক প্রতিমন্ত্রীর**

নাইরোবি (কেনিয়া), ২০ সেপ্টেম্বর :

মিয়ানমার কর্তৃক জোরপূর্বক বাস্তুচ্যুত রোহিঙ্গাদের নিজ দেশে ফেরত পাঠানোর জন্য কমনওয়েলথভুক্ত দেশসমূহের নিকট সহযোগিতার আহ্বান জানিয়েছেন মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা। তিনি বলেন, রোহিঙ্গা জনগোষ্ঠীর বড় অংশ নারী ও শিশু। কমনওয়েলথ নির্যাতিত রোহিঙ্গা জনগোষ্ঠীকে নিজ দেশে ফেরত পাঠানো-সহ তাদের জীবনমান উন্নয়নে বড় ভূমিকা রাখতে পারে।

আজ কেনিয়ার রাজধানী নাইরোবিতে অনুষ্ঠিত ১২তম কমনওয়েলথ মহিলা বিষয়ক মন্ত্রীদের সম্মেলনের একটি সেশনে বক্তৃতায় প্রতিমন্ত্রী এসব কথা বলেন। এর পূর্বে গতকাল কেনিয়ার প্রেসিডেন্ট উহুরু কেনিয়াত্তার পক্ষে কেনিয়ার পাবলিক সার্ভিস, যুব ও জেন্ডার বিষয়ক মন্ত্রী প্রফেসর মার্গারেট কবিয়া এ সম্মেলনের আনুষ্ঠানিক উদ্বোধন করেন।

 কমনওয়েলথভুক্ত ৫৩টি দেশের মহিলা বিষয়ক মন্ত্রীদের সম্মেলনে প্রতিমন্ত্রী বলেন, উন্নত বাংলাদেশ বাস্তবায়নে সরকার নারীর অর্থনৈতিক, সামাজিক ও রাজনৈতিক উন্নয়ন এবং ক্ষমতায়নকে সর্বোচ্চ গুরুত্ব প্রদান করছে। বাংলাদেশে ২০০৬ সালে ১৫ বছরের নিচে মেয়ে শিশুর বাল্য বিয়ের হার ৩২ শতাংশ থেকে কমে ২০১৭ সালে ১০.৭ শতাংশে নেমে এসেছে। প্রধানমন্ত্রী শেখ হাসিনার অঙ্গীকার অনুযায়ী ২০৪১ সালে বাল্যবিবাহের হার শূন্য শতাংশে নামিয়ে আনা হবে। তিনি বলেন, বাংলাদেশ ২০০৯ সাল থেকে জেন্ডার রেসপন্সিভ বাজেট প্রণয়ন করছে, যা বর্তমানে মোট বাজেটের ৩১ শতাংশ। নারী শিক্ষার বিস্তার ও নারী উদ্যোক্তা সৃষ্টিতে বাংলাদেশ বিশ্বের বিকাশমান দেশগুলোর একটি।

প্রতিমন্ত্রী আরো বলেন, সরকার নারী ও শিশুদের প্রতি সহিংসতা প্রতিরোধে ২০১৮ থেকে ২০৩০ সাল মেয়াদে দীর্ঘমেয়াদি কর্মপরিকল্পনা গ্রহণ করেছে। সহিংসতার স্বীকার নারী ও শিশুদের জন্য ওয়ানস্টপ ক্রাইসিস সেন্টার ও সেল স্থাপন করা হয়েছে। গর্ভবতী মা ও শিশুদের পুষ্টির জন্য মা ও শিশু সহায়তা নামে দেশব্যাপী কর্মসূচি গ্রহণ করছে।

সম্মেলনে মহিলা ও শিশু বিষয়ক মন্ত্রণালয়ের সচিব কামরুন নাহার ঊর্ধ্বতন কর্মকর্তাদের অধিবেশনে বক্তব্য রাখেন। এছাড়া বাংলাদেশ প্রতিনিধিদল কমনওয়েলথ উইমেন বিজনেস ফোরাম, আইন পর্যালোচনা কমিটি-সহ বিভিন্ন সাইড ইভেন্টে অংশগ্রহণ করে।

উল্লেখ্য, কেনিয়ার রাজধানী নাইরোবিতে ১৭ থেকে ২০ সেপ্টেম্বর ২০১৯ পর্যন্ত চার দিনব্যাপী সম্মেলনে প্রতিমন্ত্রী ফজিলাতুন নেসা ইন্দিরা ৫ সদস্যবিশিষ্ট বাংলাদেশ প্রতিনিধিদলের নেতৃত্ব দিচ্ছেন।

#

আলমগীর/মাহমুদ/রাহাত/মোশারফ/সেলিম/২০১৯/১৮৩০ ঘণ্টা

তথ্যবিবরণী নম্বর : ৩৫৮৯

**নদীকে নিয়ে কিছু করার এখন সুবর্ণ সুযোগ**

 **-- নৌপরিবহন প্রতিমন্ত্রী**

ঢাকা, ৫ আশ্বিন (২০ সেপ্টেম্বর) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, নদী রক্ষায় বর্তমান সরকার গৃহীত পদক্ষেপ দীর্ঘদিনের ফসল। নদীকে নিয়ে কিছু করার এখন সুবর্ণ সুযোগ। এ সুযোগকে কাজে লাগাতে হবে।

প্রতিমন্ত্রী আজ ঢাকায় বুড়িগঙ্গা নদীতে বিআইডব্লিউটিএ’র জাহাজে বিশ্ব নদী দিবস উপলক্ষে ‘নোঙর’ আয়োজিত ‘নদীর আইনি অধিকার নিশ্চিত করুন’ শীর্ষক ভাসমান সভায় এসব কথা বলেন।

খালিদ মাহমুদ চৌধুরী বলেন, নদী রক্ষায় সরকার খুবই আন্তরিক। তবে সরকারের পাশাপাশি দলমত নির্বিশেষে সকলকে নদী রক্ষায় এগিয়ে আসার আহ্বান জানান তিনি।

এ সময় অন্যান্যের মধ্যে আওয়ামী লীগের তথ্য ও গবেষণা সম্পাদক এডভোকেট আফজাল হোসেন, বিআইডব্লিউটিএ’র চেয়ারম্যান কমডোর এম মাহবুব উল ইসলাম, সুপ্রীম কোর্টের আইনজীবী মনজিল মোরসেদ, ব্যারিস্টার ফারজানা আহম্মেদ, আওয়ামী লীগ নেতা আশরাফুল ইসলাম মারুফ, এটিএন বাংলার বার্তা সম্পাদক জ ই মামুন, টিভি উপস্থাপক মোশারফ হোসেন, পরিবেশবিদ এজাজ আহমেদ এবং নোঙর এর সভাপতি সুমন শামস বক্তব্য রাখেন।

#

জাহাঙ্গীর/মাহমুদ/মোশারফ/সেলিম/২০১৯/১৭.৩০ ঘণ্টা

তথ্যবিবরণী নম্বর : ৩৫৮৮

**ডেঙ্গু পরিস্থিতি উন্নতির দিকে**

ঢাকা, ৫ আশ্বিন (২০ সেপ্টেম্বর) :

 স্বাস্থ্য অধিদপ্তরের হেলথ ইমার্জেন্সি অপারেশন সেন্টার ও কন্ট্রোল রুমের তথ্য অনুযায়ী গত ২৪ ঘণ্টায় সারা দেশে নতুন ৫০৮ জন ডেঙ্গু রোগী হাসপাতালে ভর্তি হয়েছেন। এর মধ্যে ঢাকায় ১৬৫ জন। সেপ্টেম্বর মাসের শুরু থেকেই হাসপাতালগুলোতে নতুন ডেঙ্গু রোগী ভর্তির সংখ্যা লক্ষ্যণীয়ভাবে কমে এসেছে।

 প্রতিবেদনের তথ্য অনুযায়ী গত জানুয়ারি থেকে আজ পর্যন্ত ডেঙ্গু রোগের চিকিৎসা শেষে হাসপাতাল থেকে ছাড়পত্র নিয়ে চলে গেছেন গেছেন ৮১ হাজার ৬২৮ জন। যা হাসপাতালে ভর্তিকৃত ডেঙ্গু রোগীর সংখ্যার প্রায় ৯৭ শতাংশ। বর্তমানে সারা দেশের হাসপাতালগুলোতে ডেঙ্গু রোগে আক্রান্ত ভর্তিকৃত রোগী আছেন
২ হাজার ১৫৮ জন। এ যাবত ৬৮ জনের মৃত্যু ডেঙ্গুজনিত বলে নিশ্চিত করা হয়েছে।

#

স্বাস্থ্য অধিদপ্তর/মাহমুদ/রাহাত/আব্বাস/২০১৯/১৭১০ ঘণ্টা